
Motívumok és szimbólumok – Sütő András Advent a Hargitán című drámája drámajátékos megközelítéssel

Magyar nyelv és irodalom, dráma- és színházismeret osztatlan tanári szakos hallgatóként felmerült bennem a kérdés, hogy egy mű feldolgozása esetében a megértés és az értelmezés szintjén a drámapedagógia vagy a hagyományos feldolgozás a sikerre vezetőbb. Dolgozatom ebből a kérdésből indul ki. A kutatásom Sütő András Advent a Hargitán című drámájára épül. Ennek oka az, hogy míg a dráma egy kiemelkedően fontos témát dolgoz fel, számos szimbólum és motívum található benne, melyek megnehezítik a darab értelmezését. Kutatásom során két foglalkozást vezettem le. Egy tíz fős csoporttal beszélgettünk a dráma helyszínének és az adventnek a szimbolikus jelentéséről, egy másikkal pedig drámapedagógiai módszerekkel dolgoztuk fel ugyanezeket a témákat. A foglalkozások után a tanulók kitöltöttek egy kérdőívet, melyben saját meglátásaikat, értelmezéseiket kellett megfogalmazniuk a foglalkozásokon feldolgozott témákról. A tanulók válaszai sok esetben hasonlóak voltak, azonban bizonyos szimbólumok értelmezése a drámapedagógiai foglalkozáson résztvevő diákok esetében sikeresebbnek bizonyult. Az érzelmi tartalmak felismerését igénylő kérdések esetében, illetve azon kérdések esetében, ahol a szimbólumok nem kerültek konkrét kifejtésre, a drámafoglalkozáson résztvevők sikeresebben teljesítettek.



